Hljómsveitin Röskun var að senda frá sér nýtt lag og myndband sem heitir Hamur en þungarokk frá Akureyri hefur ekki verið mjög áberandi síðastliðin ár . Pabbarokksveitin Röskun hefur þó verið starfandi frá árinu 2013 með óþarflega löngum hléum inn á milli að eigin sögn . Pabbarokk er það kallað þegar loðnir miðaldra kallar með bumbu koma saman til að spila þungarokk nokkrum sinnum í mánuði . Tilgangurinn er að hafa gaman og skapa eitthvað saman en ekki endilega að ná heimsfrægð . Það er svo alltaf bónus ef fólk er að fíla þetta segja meðlimir . Lagið Hamur er fyrsta lagið sem sveitin sendir frá sér síðan breiðskífan „ Á brúninni ” kom út árið 2017 . Þeirri plötu var fylgt eftir með nokkrum tónleikum á Akureyri og Reykjavík en annars hefur sveitin látið lítið fyrir sér fara og einbeitt sér að nýju efni ásamt öðrum hliðarverkefnum meðlima . Hamur er fyrsta lagið af nýrri breiðskífu sem sveitin áætlar að komi út í lok árs 2020 . Áhersla verður lögð á að gera myndbönd við fleiri væntanleg lög og einnig að skipuleggja tónleika í kjölfarið .